再次韻
作者：陳造
朝代：宋

paragraphs: 傳聞使者心，急士幾忍渴。
廣文馬已秣，勢似不宜遏。
長翁仕窮山，離索幾苟活。
藉君忘幽獨，長恐有力奪。
勸其少徐之，無謂險膚聒。
吾儕冷如冰，雖坐慵造謁。
渠儂夏畦譏，火馳自生孽。
山城燈火夜，而况已再閲。
佳人參辟辰，俗子眼中屑。
一笑待休沐，官事罷剸割。
期喪近絲竹，憂患偷愉說。
古人惜中年，吾請用此說。
爲君枝病軀，偕我酬令節。
捐金裝玉梅，艤楫命桃葉。
舊曲迄未試，把盃看翻雪。